Pitanje je tko je uopće u Hrvatskoj kršćanin. Isus je promovirao bratstvo među ljudima i jednakost ljudi pred zakonom, rekao je za tportal don Ivan Grubišić kojega smo zamolili da nam objasni kako kao kršćanin, ali i zagovornik sekularne države i ljudskih prava doživljava predstojeći referendum o braku

'To su izvorne Isusove vrijednosti i nitko ne bi mogao biti njegov učenik ako te vrijednosti ne prihvaća. Kao drugo, te vrijednosti koje je on prihvaćao i živio ih prihvatila je i Francuska revolucija i s njima je započelo civilno građansko društvo.

Hrvatska je u svoj Ustav stavila da je civilna država odvojena od Crkve, no sad se bije borba da se dokaže tko ima vlast de facto, a tko je de iure obnaša. Mislim da ovog referenduma uopće nije trebalo biti jer je u zakonu o ženidbi brak definiran kao zajednica muškarca i žene. Prema tome, more ne treba soliti, ono je slano. To je zakonom određeno. Ne treba sve zakone stavljati u Ustav. Ovdje je samo u pitanju prestiž, čija će biti zadnja, a koliko ja znam, iza svega stoji Opus Dei, stoji hijerarhija Crkve, uglavnom, možda ima koja iznimka. Ovdje se stvorio jedan duh talibanstva, što znači isključivosti prema drugima i drukčijima. To nije kršćanski stav. Isus je u zajednicu prihvaćao i žene i prostitutke i razbojnika na križu. Rekao mu je: 'Danas ćeš biti sa mnom u raju.' Prema tome, ovdje se radi o ideologiji institucija – Katoličke crkve i drugih institucija koje imaju kršćanski predznak ili katolički, ali nemaju kršćanski sadržaj. To je problem.